Sagunt celebra el turisme de qualitat amb el lliurament de distintius del Sistema Integral de Qualitat en Destinació
01 de març 2023

![](/media/u4okneht/c_mini.jpg?width=850&height=566.9886363636364)

Este matí s'han entregat els distintius del Sistema Integral de Qualitat en Destinació (SICTED) a diverses empreses del municipi. Sagunt es va adherir a este projecte en el 2014 i compta ja amb més de 100 empreses i servicis com a hotels, restaurants, bars, taxis, cellers, cafeteries, agències de viatges, gelateries i guies, entre altres.

SICTED és un projecte de millora de la qualitat de les destinacions turístiques de la Secretaria d'Estat de Turisme en la qual participa València Turisme i l'Ajuntament de Sagunt. Perseguix un nivell de qualitat homogeni en els servicis oferits al turista dins d'una mateixa destinació, per la qual cosa “**totes les empreses distingides en SICTED treballen diàriament per a fer de Sagunt una destinació turística de qualitat**», destaquen des de la delegació de Turisme.

L'obtenció d'este distintiu de Qualitat suposa la superació de diversos compromisos com ara de diverses accions de formació, visites d'assistència tècnica per part d'assessors homologats, tallers col·lectius, grups de treball que desenvolupen propostes de millora per a la destinació turística i avaluacions que contrasten l'adequació de l'empresa o servici als estàndards de qualitat.

L'acte, que ha tingut lloc en la nau del futur museu industrial, ha comptat amb la presència de l'alcalde de Sagunt, Darío Moreno, la regidora de Turisme, Natalia Antonino, i el secretari autonòmic de Turisme, Francesc Colomer.

![](/media/mx5f4oek/c_alcalde.jpg?width=329&height=220&mode=max)Moreno ha assenyalat que «**des de l'Ajuntament de Sagunt i altres administracions, escoltant la societat i el Consell Assessor de Turisme, intentem avançar en infraestructures, i encara tenim moltes més en cartera per eixir, tant en infraestructures d'àmbit natural i camins de muntanya com altres joies com la nau de tallers**». A més, ha destacat que «**tenim estratègia, ho tenim estudiat i sabem on volem anar, i cada any lluitem per aconseguir eixa excel·lència i continuar avançant».** També ha incidit en la importància de la formació **«per a entendre les diferents necessitats que ens poden arribar a tots els nivells».** Així mateix, ha explicat que este acte servix per a **«adonar-nos del nostre potencial i que les empreses siguen conscients del que tenim al voltant per a generar sinergies**».

![](/media/nsiczs0v/c_colomer.jpg?width=315&height=210&mode=max)D'altra banda, Colomer ha afirmat que la capacitat que té Sagunt de «**comprensió, des del punt de vista del turisme i totes les potencialitats que té, la capacitat d'interpretar adequadament les línies que ens portaran a aprofitar millor les oportunitats que tindrem en el futur, per a avançar i reposicionar-nos adequadament en un món on tocarà competir amb molta habilitat i audàcia**».

![](/media/3svj1zrx/c_natalia.jpg?width=315&height=210&mode=max)Antonino ha indicat que «**enguany farem un pas més en haver realitzat el pla de màrqueting turístic, hi havia una acció a ressaltar, i era la importància de cuidar, acaronar i donar protagonisme el sector del turisme més pròxim, i formar-los perquè el turista quan arribe al municipi se’n vaja amb un somriure d'orella a orella. Perquè Sagunt i la seua oferta són el complement perfecte perquè el turista complisca eixe objectiu, que tots volem quan abanderem eixa promoció del turisme de la nostra ciutat, que és que siguen felices a la ciutat i visquen la millor experiència**».

El distintiu SICTED té una validesa biennal, per la qual cosa no totes les empreses han recollit el distintiu hui. En concret hui l’han rebut 36 empreses i servicis turístics, sent huit de les quals la primera vegada que el recollien.

Estes empreses són: Bravero Gourmet, casa modernista “La Trinidad” i Villas de Corinto, Cocoa Beach Club, Discoteca Mayimbe, Hotel Sagunto, Montíver Food, Telepizza Puerto de Sagunto, Asociación Radiotaxi Sagunto y Camp de Morvedre i les llicències 3, 5, 6, 8, 15 i 33, Andana- Aljibe, Asociación Morvedre Renascitur, Bodegas Ferri, Cyrus Dad, Domus Amabilis, Heladería El Paseo, Hotel Vent de Mar, Mariacaprichos, Mediterráneo Trovador (vivendes d’ús turístic), Pizzería Mariotti, restaurant vegetarià Frida, restaurant Casual, Teide Rooms, Telepizza Sagunto, Véneta Gelato Italiano, Museu Històric de Sagunt, platja Port de Sagunt, Casa dels Berenguer, Via del Pòrtic i Domus dels Peixos, Tourist Info Port de Sagunt i Tourist Info Sagunt.

![](/media/v2enavtp/c_grupo.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-celebra-el-turisme-de-qualitat-amb-el-lliurament-de-distintius-del-sistema-integral-de-qualitat-en-destinacio/ "Facebook")
*   [](http://twitter.com/share?url=https://aytosagunto.es/va/actualitat/sagunt-celebra-el-turisme-de-qualitat-amb-el-lliurament-de-distintius-del-sistema-integral-de-qualitat-en-destinacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-celebra-el-turisme-de-qualitat-amb-el-lliurament-de-distintius-del-sistema-integral-de-qualitat-en-destinacio/ "Linked In")
*   [](mailto:?body=https://aytosagunto.es/va/actualitat/sagunt-celebra-el-turisme-de-qualitat-amb-el-lliurament-de-distintius-del-sistema-integral-de-qualitat-en-destinacio/)